Yir 8
1
Kä cu Kuoth Nhial wee i̱, “Ɛn guäth ëëdan cua cɔ̱w kua̱ri Juda kɛnɛ ruëëc kɛ kɛ cɔ̱w bööthni palä kɛnɛ go̱o̱k kɛ cɔ̱w nɛɛni tëë cieŋ kä Jɛ-ru-tha-lɛm ka̱m raar rɛy kɔ̱a̱knikiɛn. 
2
Kä cua pa̱l nikɛ raar waaŋ ca̱ŋ kɛnɛ pay kɛ kuɛl kɛ nyin nhial diaal, tin nhɔk kɛn nikɛ kä lät kɛn nikɛ ikä, kä guur kɛn nikɛ, kä palkɛ nikɛ. Kä cu kɛn ruulidiɛn kɛnɛ kuɔ̱nydiɛn lo̱k, cua päl nikɛ ala di̱r jiäkni. 
3
Kä kɛn duɔth nɛɛni diaal ti jiäk ti ŋot kɛ tëk ti, ba nhɔk ni lia̱a̱ kä ta̱a̱diɛn teekä, gua̱thni diaal tin cäkɛ riaw kä thi̱n, ruac ni ɣän Kuoth Nhial.”
Duer kɛnɛ tɔ̱a̱ŋ
4
Kä cu Kuoth Nhial ruac kɛ ɣä i̱
wër jio̱kni kɛ i̱,
“Mi ci naath tëth, /cikɛ rɔ̱ la
nyɔk kɛ mi jiackɛ rɔ̱?
Kä mi ci raan wä dup mi jiääk,
/cɛ la lunyɛ jɔk?
5
Kä ɛŋu ci nɛy ti̱ti̱ wä kɛ duɔ̱ɔ̱p
mi jiääk ɔ kä /cikɛ luny jɔk?
Cikɛ käp ni ka̱a̱cnikiɛn,
lo̱k kɛn ɣöö bikɛ luny jɔk.
6
Kä ɣän cua̱ kɛ liŋ agɔaa,
duundɛ ɣöö /ci kɛn lat ni
mi thuɔ̱k.
Kä thilɛ ram mi cu dueerkɛ lat
a wëë i̱, ‘Ɛŋu mi cä la̱t?’
Kä cu ramɔ wä la̱t ni min nhɔkɛ,
ce̱tkɛ nikɛ jio̱ŋko̱o̱r
mi wä ko̱o̱r.
7
Cäŋɛ ni ba̱ny ŋäcɛ gua̱a̱th in
la luny kɛ jɛ jɔk,
kä la kunnöör kɛnɛ ŋo̱k
kɛ jak thokpuur,
gua̱a̱th ɣöthdiɛn a tiit.
Duundɛ ɣöö /ci nɛɛkä min go̱o̱r
Kuoth Nhial jɛ ŋäc.
8
“Kä dee yɛn kulɛ ruac i̱di i̱,
‘Pɛl nɛy, kä te ŋuɔ̱t Kuɔth
Nhial kɛ kɔ’?
Kä nɛnɛ, ca gɔ̱r ni ŋuɔ̱t
kacä ɛ gɔa̱a̱r.
9
Kä nɛy tin pɛl ba kɛ jak kä po̱c,
bi kɛ yi̱i̱c kä ba kɛ mɛ̈t,
kɛ ɣöö /ci kɛ ruac Kuɔth Nhial lo̱k,
kä bɛ ku la pɛl in mith
tekɛ kɛ mɔ?
10
Kɛ kui̱c ɛmɔ, bä mänkiɛn ka̱m
nɛy ti kɔ̱kiɛn,
kä ba ka̱a̱kiɛn ka̱n bä,
kɛ ɣöö ni kä ram in tɔt wä amäni
ram in di̱i̱t kä kɛ,
di̱t lo̱ckiɛn kɛ mi ba jek
kɛ duɔ̱ɔ̱p dui̱rä,
amäni go̱o̱k kɛnɛ bööth palä
cukɛ la̱t ni ka̱a̱cni.
11
Kä /ca buɔ̱ɔ̱t nɛɛnikä lät agɔaa,
ruac ni kɛn i̱,
‘Ɛ mal, ɛ mal,’
kä thilɛ mal mi te thi̱n.
12
Kä lɛ kɛn lɛ pöc kɛ
ciaŋdiɛn ɛ jiääk ɛmɔ?
Eey, /cikɛ dee met pöc kuec
kɛ ɣöö dee waŋdiɛn wee rɛp.
Kɛ kui̱ ɛmɔ, bikɛ pën ce̱tnikɛ
nɛy tin kɔ̱kiɛn,
bɛ cua̱ guutdiɛn mi wa̱a̱kɛ
wä duäc,
ruac ni ɣän Kuoth Nhial.
13
Kä ɣän bä kɛ ma̱a̱t, ce̱tnikɛ min
la raan bɛlkɛ a ruul,
duundɛ ɣöö cuɛ thil bua̱c kä bua̱c
kä cu ŋɔ̱p thil dɛy bä,
ɛ cäŋɛ ni ji̱thkiɛn cikɛ rɔɔl.
Amäni mëë cä ka̱m kɛ,
ba ka̱n kä kɛ,
ruac ni ɣän Kuoth Nhial.”
14
Kä cu naath wee i̱,
“Ɛŋu kuanɛ lɛ nyuur bitdä mɔ?
Matnɛ rɔ̱ guäth kɛl. Kä wanɛ wi̱i̱ni
tin buɔ̱m buɔ̱ɔ̱m banɛ wä li̱w
thi̱n ɛn wi̱ni.
Kɛ ɣöö ci Kuoth Nhial min la
Kuothdan lia̱dan lar,
kä cɛ kɔn ka̱m pi̱w lueŋä
ti banɛ math,
kɛ ɣöö canɛ Kuoth Nhial
duer duer.
15
Kä mëë cuanɛ mal go̱r,
kä cuɛ thilɛ mi gɔaa
mi cu ben,
kä mëë ŋa̱thnɛ i̱ bɛ kɔn kän,
kä cu ben ni riɛk kä kɔn.
16
“Kä cua liŋ ni mi̱eth jiöŋkööri
gua̱n tɛ̈r wec ji̱ Dan,
kä cuɛ piny lath kɛ kuɔm
tutni jiöŋköörikiɛn.
Cukɛ ben kɛ ɣöö ba mun ben däk
amäni tin diaal tin te thi̱n,
amäni wec kɛnɛ nɛy diaal
tin ciaŋkɛ jɛ.
17
Kä nɛnɛ, ɣän ja̱kä rɛydun
kä thɔ̱ɔ̱l.
Thɔ̱ɔ̱l ti /ci naath dee ŋar kɛ kɛ
ti ba yɛ ka̱c,
ruac ni ɣän Kuoth Nhial.”
Jiath lɔaac Yir-mɛ-yaa kɛ kui̱ nɛɛnikɛ
18
Kuoth ɛ ji̱n la ɣä a buum
ɔ rɛy rikädä,
ci lɔcdä baath ɛlɔ̱ŋ.
19
Liŋ lul nɛɛni ti̱ti̱
wieekɛ ni muun mi na̱n ɛlɔ̱ŋ
wä kɛ i̱,
“A /ci Kuoth ku te kä Dha-yɔn?
A /ci kuäärɛ ku te rɛydɛ?”
Kä cu Kuoth kulɛ wee i̱,
“Ɛŋu jak kɛn ɣä kä gak ɔ
kɛ kui̱ kuthni jiɛnkiɛn?”
20
Kä cu naath wee i̱,
“Ci gua̱a̱th ŋër bɛɛl thuɔ̱k
kä ci mäy thuɔ̱k,
kä /ka̱n kɔn ni kän.”
21
Kä kɛ ɣöö ca nɛɛkä dup ɣän bä,
cä duɔ̱p,
ɣän cä pa̱r a cä lɛ ga̱a̱c.
22
Ɛn duɔ̱ɔ̱r thilɛ ji̱th ŋɔ̱nyä
kä Gil-yad?
Kä thilɛ ki̱i̱m ɛn wi̱ni?
Kä ɛŋu mɔ ŋot buɔ̱ɔ̱t nɛɛnikä
a /ken ni gɔaa ɔ?
